Ne da je sustav nepravedan prema žrtvama pedofila, nego ih ismijava. Doslovno im se izruguje! Kratko i temperamentno, ne bez gorčine, ovakav će zaključak izreći otac djevojčice koja je proživjela najcrnju epizodu kojom djetinjstvo jednog djeteta može biti obojeno: s 13 godina postala je žrtvom seksualnog predatora.



Ne nekoga nasilnika koji vreba u parku i oko škole, nego vlastita obiteljskog stomatologa koji je u to vrijeme imao 46 godina. Osim toga, bio je susjed obitelji djevojčice. Nimalo sumnjiv.



Možda bi takav i ostao da sve nije otkriveno, kako će u pismu tadašnjoj dječjoj pravobraniteljici Ivani Milas Klarić poručiti šokirani roditelji, zahvaljujući ljudskosti i građanskoj hrabrosti njihove susjede. Ona je u više navrata u jednom od obližnjih parkova svjedočila nemiloj sceni bludnih radnji koje je pohotni zdravstveni djelatnik obavljao nad tim djetetom. Prijavila je sve roditeljima, a koliko je djevojčica bila izmanipulirana, svjedoči i to što je u početnom iskazu pred policijom sve negirala.



Otac i majka iz Zagreba, koji su se za pomoć obratili i udruzi "Lavice" – za pomoć i zaštitu žrtava pedofila, ispričali su za naš list ovu priču ne samo, kako kažu, zato da olakšaju dušu, nego upravo da i drugi roditelji i djeca vide kakav ih mukotrpan put i borba sa sustavom čekaju nakon što se suoče s najgorom noćnom morom koja se može dogoditi njihovu djetetu.



Imena i svi podaci, uključujući i one o identitetu zagrebačkog stomatologa, kao i sudski te svi ostali dokumenti, u posjedu su redakcije, ali radi zaštite malodobnog djeteta, kao i zbog činjenice da se neki postupci još vode, nećemo navoditi nijedno ime.



Međutim, slučaj je sam po sebi znakovit zbog nekoliko razloga. Recimo najprije kako se zlostavljanje djeteta događalo između 14. listopada i 1. prosinca 2015. godine.



Nakon susjedine reakcije, roditelji odmah slučaj prijavljuju policiji, no tek kada su pribavili kćerin mobitel s inkriminirajućim porukama i snimkama koje je stomatolog slao djevojčici, on je priveden i ispitivan 7. i 8. prosinca 2015. Stomatolog je u istražnom zatvoru boravio od 18. siječnja do 9. ožujka 2016., kada mu je izrečena nepravomoćna presuda.



Sud je utvrdio da je, iako je znao da dijete nema navršenih 15 godina, u cilju zadovoljenja svoga spolnog nagona, djevojčicu osnovnoškolske dobi u parku i u svome stanu ljubio u usta, dirao po stražnjici i grudima, na mobitel joj poslao sliku svog spolovila, dakle djetetu mlađem od 15 godina prikazao posredstvom računalnog sustava sliku pornografskog sadržaja, čime je počinio ukupno tri kaznena djela.



Za roditelje je tada nastupio pravi šok – za ta je zlodjela osuđen tek na jedinstvenu kaznu zatvora od godinu dana, koja je odmah zamijenjena radom za opće dobro, i to u trajanju od dva sata dnevno za jedan dan zatvora. Stomatologu je sud, kako stoji u obrazloženju, kao olakotne okolnosti uzeo to što ima bolesne roditelje za koje se nema tko brinuti, ali, među ostalim, i "da ima stambeni kredit od kojega je kupio stan u kojem živi pa bi gubitkom posla ostao i bez stana!".



Uz to se pozivao da je jedno vrijeme bio hrvatski branitelj. S obzirom na to da je priznao ono što mu se stavljalo na teret, sud navodi kako više nisu provodili daljnji dokazni postupak, nego su samo "izvršili uvid i pročitali priloženu dokumentaciju i dokaze u spisu", ignorirajući pritom, prema mišljenju roditelja, mnogo jače dokaze, poput priložene fotodokumentacije sa SMS porukama, iskaz djevojčice i svjedoka koji su teretili stomatologa te brojne druge.



Roditelji nisu bili zapanjeni samo malom kaznom, nego i činjenicom da je čitavo vrijeme nakon puštanja iz istražnog zatvora, te u međuvremenu izrečene pravomoćne presude, pedofil sve do početka ove godine normalno radio na svome radnom mjestu u jednom zagrebačkom domu zdravlja.



Čak i u vrijeme kada je bio u istražnom zatvoru koristio je slobodne dane i godišnji odmor, "tako da je to ostalo obavijeno tajnom", kažu roditelji. Ogorčeni, oni su od početka kucali na vrata brojnih institucija, a već nakon nepravomoćne presude u ožujku 2016. javili su se dječjoj pravobraniteljici sa zamolbom da pomogne njihovoj kćeri i drugim potencijalnim žrtvama da se taj slučaj preispita. No, upozorili su i na niz "rupa" u nepravomoćnoj presudi.



– Kako je sud mogao zaključiti da su bludne radnje učinjene samo jednom, i to "neutvrđenog dana", usprkos svjedocima i iskazima kćeri da su se dogodili više puta? U istražnom postupku utvrđen je niz inkriminirajućih poruka i snimaka na mobitelu koje su tajanstveno nestale do suđenja, a nad kojima su se sablažnjavali čak i policijski inspektori u Heinzelovoj. U istrazi je utvrđeno da je stomatolog našoj kćeri davao alkohol, što je kažnjivo zakonom, a u presudi je to prešućeno. Zabrinjavajuće je i da je dva puta dobio zabranu pristupa našoj kćeri, a da mi o tome nismo ni obaviješteni – ponavljaju roditelji na što su sve tada upozoravali.



Kritike upućuju i DORH-u, koji ih uopće nije pravodobno obavijestio o presudi ni o njezinu sadržaju, tako da su praktički bili prepušteni sami sebi. Iako se nadležno općinsko državno odvjetništvo, koje je po službenoj dužnosti zastupalo njihovu kćer, žalilo na nepravomoćnu presudu, ona je samo tri mjeseca poslije, u lipnju 2016., postala pravomoćnom, i to u istom obliku.



Ne samo što je pravomoćno osuđeni pedofil stomatolog nastavio mirno raditi u domu zdravlja, uključujući i rad s djecom, nego je uporne roditelje dodatno šokiralo kada su lani, otprilike godinu dana nakon izricanja pravomoćne presude, doznali da ni dječja pravobraniteljica, ni nadležna Hrvatska komora dentalne medicine, ni dom zdravlja, nisu imali pojma da je stomatologu izrečena pravomoćna osuđujuća presuda za pedofiliju.



– To je bila dužnost suda ili Ministarstva pravosuđa da obavijesti te institucije, ali oni to nisu učinili. Tek u srpnju prošle godine Časni sud Hrvatske komore dentalne medicine privremeno je na šest mjeseci zabranio stomatologu obavljanje stomatološke djelatnosti, no on se žalio na tu odluku. U studenome prošle godine Časni sud drugog stupnja Komore njegovu je žalbu odbio i potvrdio zabranu rada na šest mjeseci. Međutim, kada sam otišao do njegove ordinacije, on je radio, i to sve do početka ove godine. Ne znamo kada ta zabrana stupa na snagu jer smo na njegovim vratima najprije zatekli obavijest da je na godišnjem odmoru od 2. 1. do 12. 1. 2018., a onda je promijenjeno da ga nema do 4. 1. i da ga mijenjaju drugi liječnici. Sada više ne znamo gdje je, međutim čujemo da je sada odlučio tužiti Komoru zbog izrečene zabrane rada – kazuje otac.



Ovoj trakavici očito nema kraja, a roditelji se pitaju:



– Kakvu to poruku šaljemo drugoj djeci žrtvama pedofila? Moje je dijete iskoristio njezin liječnik, prošla je mučne situacije u svojoj školi kada se cijeli slučaj otkrio. Tražili smo pomoć u Poliklinici za zaštitu djece, išla je na terapije psihologu i psihijatru. Sada je bolje, ide u srednju školu, ali pitanje je kada će sva ta trauma opet isplivati – kaže njezina majka.



– Svoju kćer uspjeli smo spasiti zahvaljujući građanskoj hrabrosti i upornosti. Ako je netko pedofil i ako je bolestan, neka ide na liječenje, a ako je zdrav, neka ide u zatvor. Kakav rad za opće dobro, nevjerojatno! Dragovoljac sam Domovinskog rata i sada je moja misija dragovoljno stati u obranu one najranjivije populacije u Hrvatskoj, a to su djeca. Ma koliko god nam institucije otežavale u tome – najavljuje odlučni otac.

Dom zdravlja: Tek nedavno smo doznali i odmah pokrenuli otkaz

Nakon što smo u petak upite o odgovornosti institucija vezanih uz ovaj slučaj poslali na više adresa, počevši od nadležnog doma zdravlja do ministarstava zdravstva i pravosuđa te Hrvatske komore dentalne medicine, iz doma zdravlja u kojemu je dosad radio osuđeni pedofil potvrđeno nam je da je protiv njega – upravo pokrenut postupak otkazivanja ugovora o radu. Odgovor ravnateljice doma zdravlja, koju radi zaštite identiteta djeteta i roditelja nećemo imenovati punim imenom i prezimenom, prenosimo u cijelosti:



– Naš dom zdravlja zaprimio je 27. prosinca 2017. od Hrvatske komore dentalne medicine obavijest o odlukama Časnog suda prvog i drugog stupnja u postupku vođenom protiv stomatologa i obavijest o pravomoćnoj sudskoj presudi te smo tek tada saznali da je on pravomoćno proglašen krivim za tri kaznena djela: spolnog zlostavljanja i iskorištavanja djeteta, spolne zlouporabe djeteta mlađeg od petnaest godina i upoznavanja djece s pornografijom. Sukladno odlukama navedenih nadležnih tijela (Kazneni sud, strukovna komora), u domu zdravlja odmah su pokrenuti i u tijeku su odgovarajući postupci za rješavanje njegova radnopravnog statusa, odnosno otkazivanje ugovora o radu.



Odgovor su dostavili i iz Hrvatske komore dentalne medicine iz koje navode kako je vezano uz ovaj predmet Komora imala izvrsnu komunikaciju s pravosudnim i ostalim državnim tijelima.



U odgovoru Dejana Elveđija, voditelja Ureda za strukovne razrede Komore, stoji i to da je navedeni predmet u postupku pred tijelima Upravnog suda u Zagrebu, te da ostala pitanja vezana uz ovaj slučaj nisu u mogućnosti komentirati, kao ni odluke koje su u nadležnosti Časnog suda. Iz Ministarstva pravosuđa najavljeno nam je kako će odgovor na ovu temu, sukladno Zakonu o pravu na pristup informacijama, dostaviti u zakonskom roku od 15 dana.